Cesta za živou vodou
Nórska výpravná fantasy rozprávka Cesta za živou vodou je voľným pokračovaním úspešného filmu Cesta za kráľom trollov. Vracia sa k dobrosrdečnému hlavnému hrdinovi Espenovi, ktorý musí s pomocou odvážnej princeznej Kristin čeliť naozaj zapeklitej situácii – Kristininých rodičov niekto otrávil, a zo zločinu obvinili Espenových bratov, ktorým čoskoro hrozí trest smrti. Jedinou nádejou je nájdenie bájneho prameňa živej vody, ktorý by kráľovských rodičov oživil a zachránil aj Espenových bratov. Nájsť ho však nie je ľahké – Espen a Kristin si musia poradiť s rôznymi mýtickými postavami a navyše striasť dánskych hrdlorezov, ktorí sú im v pätách. Dobrodružnú rozprávku pre divákov od 12 rokov v kinách uvidíte v českom dabingu.